Joukko suomalaisia päätoimittajia on tehnyt yhteisen kannanoton omien lehtiensä puolesta niin sanottuja "vaihtoehtomedioita" vastaan. Se on hyvä juttu, koska nämä "vaihtoehtomediat" ovat pääasiallisesti syvältä takapuolen synkimmistä onkaloista esille revittyä sätkivää ryönäistä kikkaretta.

Mutta myös valtamedian pitäisi myös katsoa peiliin. On nimittäin puhtaasti valtamedian oma vika, että nämä roskamediat ovat saaneet niin vahvan aseman Suomessa. Valtamedia on systemaattisesti jo vuosien ajan värittänyt uutisia poliittisesti ja harjoittanut lähinnä roskalehdistölle sopivaa näennäisjournalismia. Valtamedia ei siis itse noudata niitä journalistisia periaatteita, joiden puutteesta se syyttää vaihtoehtoista ryönämediaa.

Hyviä esimerkkejä tästä löytyy paljon. Tunnetuimpiin varmaankin kuuluu niin sanottu "hihamerkkikohu". Eduskunta-avustaja Helena Eronen oli tehnyt selkeästi satiirisen kirjoituksen, jossa hän irvaili Vähemmistövaltuutetun toimistolle. Kirjoituksessa muun muassa "ehdotettiin", että amerikkalaiset tulisi merkitä hampurilaistunnuksin, minkä luulisi kertovan hitaammallekin, että kirjoituksessa oli pilkettä silmäkulmassa.

Turun Sanomien aloittaman tahallisen väärinymmärtämisen ja vääristelyn seurauksena Helena Eronen muun muassa joutui eroamaan työpaikaltaan ja Suomesta levisi ulkomailla Suomen maineelle vahingollista, selkeästi valheellista tietoa. Valtamedia siis tietoisesti valehteli, jatkoi tuon valheen levittelyä pitkin mediakenttää ja onnistui sillä aiheuttamaan sekä yksilöllistä inhimillistä vahinkoa että vahingoittamaan koko maan mainetta. Hihamerkkikohu oli niin ala-arvoista, että jopa tutkijat ja professorit moittivat mediaa sen tiimoilta. Valtavasti muitakin esimerkkejä tietysti löytyy, mutta hihamerkkikohu on varmaankin yksi tunnetuimmista ja kiistattomimmista tapauksista.

Valtamedian journalistinen taso ei muutenkaan huimaa päätä. Valtamedia on Yleä myöten alentunut täsmälleen samalle klikkihuorausjournalismin tasolle kuin mitä MV-lehti ja vastaavat ryönämediat edustavat. Hyviä päivittäisiä esimerkkejä tästä klikkihuorausjournalismista löytyy Facebookin Klikinsäästäjä-yhteisöstä.

Klikkihuorausjournalismin lisäksi valtamediat myös harjoittavat tyhjänpäiväistä FB-toimittamista täsmälleen samalla tavalla kuin MV-lehdet ja vastaavat. FB-toimittamisella tarkoitan sitä, että jostain sattumanvaraisesta poliitikon tai muun toimijan FB-päivityksestä otetusta kuvakaappauksesta leivotaan uutisjuttu – ja jos hyvin käy, niin myös viikon tai pari kestävä kohu. Valtamedia ei ole tässä suhteessa yhtään sen parempi kuin ryönämedia.

Valtamedia ei siis ole paljoa parempi kuin haukkumansa ryönämedia. Toki se on parempi, mutta tämä paremmuuden aste on lähinnä marginaalista ja valtamedia syö jatkuvalla journalistisen etiikan sekä toimittajan ammattitaidon vastaisella toiminnallaan sitä paremmuutta jatkuvasti.

Mikäli valtamedia tahtoo säilyttää asemansa, sillä on siihen äärimmäisen yksinkertainen ja tehokas tapa. Nimittäin valtamedian pitää vain itse ryhtyä kunnioittamaan ja noudattamaan niitä laatujournalismin kriteerejä ja periaatteita, joita se penää ryönämedialta. Tällä hetkellä valtamedia ei sitä juurikaan tee. Juuri tämä luo sekä kysyntää että jonkinlaisen oikeutuksen ryönämedian olemassaololle. Ryönämedian olemassaolo on siis suoraan valtamedian oman pätemättömyyden ja välinpitämättömyyden vika.

En kuitenkaan usko, että valtamedia tulisi parantamaan touhuaan. Sen sijaan uskon, että valtamedian taistelu ryönämediaa vastaan konkretisoituukin lähinnä siihen, että jatketaan täsmälleen samalla linjalla kuin tähänkin saakka ja korkeintaan silloin tällöin annetaan kannanottoja siitä, miten MV-lehti imee. Toki toivossa on hyvä elää.

PS. Jos joku ei tajunnut siitä, että kutsun MV-lehteä, Magneettimediaa ja vastaavia "ryönämedioiksi", niin minä en kannata ryönämediaa tai suhtaudu siihen positiivisesti. Se, mitä koitan sanoa, on se, että valtamedian kannattajien ja ryönämedian vastustajien kannattaa yrittää ymmärtää, että valtamedia ei ole virheetön ja ne ovat nimenomaan nämä jatkuvat, räikeät virheet, joiden vuoksi ryönämedia on syntynyt.